EPG ลบ 4.42% ราคาหุ้นทำนิวโลว์ในรอบ 7 เดือน
EPG ลบ 4.42% โดย ณ เวลา 14.40 น. อยู่ที่ระดับ 10.80 บาท ลบ 0.50 บาท หรือ 4.42% ด้วยมูลค่าซื้อขาย 156.46 ล้านบาท ราคาหุ้นทำนิวโลว์ในรอบ 7 เดือน
21 ก.ค. 2560

ผู้สื่อข่าวรายงานว่า บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ณ เวลา 14.40 น. อยู่ที่ระดับ 10.80 บาท ลบ 0.50 บาท หรือ 4.42% ด้วยมูลค่าซื้อขาย 156.46 ล้านบาท ราคาหุ้นทำจุดสุดในรอบ 7 เดือน โดยเทียบตั้งแต่หุ้นลงไปทดสอบระดับ 10.70 บาท เมื่อวันที่ 12 ธ.ค. 59

นายเฉลียว วิทูรปกรณ์ รองประธานเจ้าหน้าที่บริหาร บริษัทตั้งเป้าสร้างรายได้ในปีนี้ (ปี 60/61) ที่ 50 ล้านบาท เติบโตจากระดับ 10 ล้านบาทในปีก่อน พร้อมทั้งตั้งเป้ามีรายได้ 500 ล้านบาทภายใน 5 ปีข้างหน้า  หลังบริษัทจะเริ่มส่งออกไปยังตลาดต่างประเทศผ่านตัวแทนจำหน่ายกว่า 100 รายของบริษัทภายในปีหน้า นอกจากนี้บริษัทได้เตรียมนำสินค้าเกี่ยวกับรถยนต์แบรนด์ TJM ที่เป็นสินค้าของบริษัทย่อยในประเทศออสเตรเลีย มาเปิดร้านประดับยนต์ สาขาแรกในประเทศไทยภายในปีนี้ด้วย
ขณะที่อัตรากำไรสุทธิในปี 60/61 คาดว่าจะอยู่ที่ราว 15% เมื่อเทียบกับปีก่อนที่ทำได้ 15.38% แม้ค่าเงินบาทในปีนี้จะแข็งค่าขึ้น แต่บริษัทได้พยายามควบคุมต้นทุนในการส่งออกมากขึ้น ประกอบกับบริษัทมีการนำเข้าและส่งออกเป็นเงินดอลลาร์อยู่แล้วทำให้ไม่ได้รับผลกระทบมากนักจากอัตราแลกเปลี่ยน
พร้อมกันนี้ยังมั่นใจว่ารายได้ในปี 60/61 (เม.ย.60-มี.ค.61) เติบโตตามเป้าที่ 10-12% ทะลุ 10,000 ล้านบาท จากแนวโน้มเศรษฐกิจทั่วโลกที่เริ่มฟื้นตัว ซึ่งรวมถึงประเทศไทยที่จะได้รับผลดีราคาพืชผลทางการเกษตรดีขึ้น และการลงทุนภาครัฐที่ออกมาอย่างต่อเนื่องด้วย ซึ่งจะผลักดันให้ผลประกอบการในช่วงครึ่งปีหลังน่าจะดีกว่าครึ่งปีแรก ตามกำลังซื้อที่มีแนวโน้มที่ดีขึ้น